CELEX: 32016L2037
Language: el
Date: 2016-11-21 00:00:00
Title: Οδηγία (EE) 2016/2037 της Επιτροπής, της 21ης Νοεμβρίου 2016, για την τροποποίηση της οδηγίας 75/324/ΕΟΚ του Συμβουλίου όσον αφορά τη μέγιστη επιτρεπόμενη πίεση των συσκευών αερολυμάτων (αεροζόλ) και την προσαρμογή των σχετικών με την επισήμανση διατάξεών της στον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων (Κείμενο που παρουσιάζει ενδιαφέρον για τον ΕΟΧ )

22.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 314/11
            
         ΟΔΗΓΊΑ (EE) 2016/2037 ΤΗΣ ΕΠΙΤΡΟΠΉΣ
   της 21ης Νοεμβρίου 2016
   για την τροποποίηση της οδηγίας 75/324/ΕΟΚ του Συμβουλίου όσον αφορά τη μέγιστη επιτρεπόμενη πίεση των συσκευών αερολυμάτων (αεροζόλ) και την προσαρμογή των σχετικών με την επισήμανση διατάξεών της στον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 75/324/ΕΟΚ του Συμβουλίου, της 20ής Μαΐου 1975, περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ) (1), και ιδίως το άρθρο 5,
   Εκτιμώντας τα ακόλουθα:
   
               (1)
            
            
               Η οδηγία 75/324/ΕΟΚ θεσπίζει κανόνες για τη διάθεση στην αγορά των συσκευών αερολυμάτων (αεροζόλ). Εναρμονίζει τις απαιτήσεις ασφαλείας για τις συσκευές αερολυμάτων (αεροζόλ), συμπεριλαμβανομένων των απαιτήσεων που αφορούν την ονομαστική χωρητικότητα, τους κινδύνους από την πίεση πλήρωσης και άλλους κινδύνους σχετικούς με την πίεση, καθώς και τις απαιτήσεις επισήμανσης των συσκευών αερολυμάτων (αεροζόλ) που εμπίπτουν στο πεδίο εφαρμογής της και διατίθενται στην αγορά σύμφωνα με τις διατάξεις της εν λόγω οδηγίας.
            
         
               (2)
            
            
               Κατά τα τελευταία έτη, η τεχνική πρόοδος και η καινοτομία οδήγησαν στην ανάπτυξη συσκευών αερολυμάτων (αεροζόλ) με καινοτόμα μη εύφλεκτα προωθητικά, κυρίως συμπιεσμένα αέρια όπως άζωτο, πεπιεσμένο αέρα ή διοξείδιο του άνθρακα. Ωστόσο, η τρέχουσα μέγιστη επιτρεπόμενη πίεση των συσκευών αερολυμάτων (αεροζόλ) που προβλέπει η οδηγία 75/324/ΕΟΚ περιορίζει την ανάπτυξη συσκευών αερολυμάτων (αεροζόλ) με μη εύφλεκτα προωθητικά, καθότι επιδρά αρνητικά στην αποτελεσματικότητα ψεκασμού των εν λόγω συσκευών αερολυμάτων (αεροζόλ) σε όλο τον κύκλο ζωής τους. Ειδικότερα, η πτώση της πίεσης των εν λόγω συσκευών αερολυμάτων (αεροζόλ) κατά τη χρήση τους οδηγεί σε μειωμένη απόδοση του περιεχομένου τους και σε αισθητή επιδείνωση των επιδόσεών τους.
            
         
               (3)
            
            
               Η οδηγία 2008/47/ΕΚ της Επιτροπής (2) αύξησε τη μέγιστη επιτρεπόμενη πίεση των συσκευών αερολυμάτων (αεροζόλ) με μη εύφλεκτα προωθητικά από τα 12 στα 13,2 bar, η οποία κατά την περίοδο εκείνη αποτελούσε το μέγιστο όριο πίεσης που επέτρεπε την εγγύηση της ασφάλειας. Ωστόσο, η περαιτέρω τεχνική πρόοδος και η καινοτομία καθιστούν δυνατή τη νέα προσαρμογή αυτού του ορίου, χωρίς να διακυβεύεται η ασφάλεια των εν λόγω συσκευών αερολυμάτων (αεροζόλ). Ως εκ τούτου, είναι δυνατόν να επιτραπεί νέα αύξηση, ώστε να βελτιωθεί ο ρυθμός παροχής και η ποιότητα ψεκασμού των εν λόγω συσκευών αερολυμάτων (αεροζόλ) που διατίθενται στην αγορά, με αποτέλεσμα να παρέχεται στους καταναλωτές περισσότερες και αποτελεσματικότερες επιλογές.
            
         
               (4)
            
            
               Η αύξηση της επιτρεπόμενης πίεσης των συσκευών αερολυμάτων (αεροζόλ) με μη εύφλεκτο προωθητικό θα διευρύνει τις επιλογές των κατασκευαστών και, συνεπώς, τη δυνατότητα χρήσης των εν λόγω συσκευών αερολυμάτων (αεροζόλ) σε περισσότερες εφαρμογές. Ως εκ τούτου, με την αύξηση αυτή δίνεται η δυνατότητα για μια στροφή όσο το δυνατόν περισσότερο από τα εύφλεκτα στα μη εύφλεκτα προωθητικά, βελτιώνοντας κατ' αυτόν τον τρόπο την αποδοτικότητα και τις περιβαλλοντικές επιδόσεις των συσκευών αερολυμάτων (αεροζόλ) και διασφαλίζοντας ταυτόχρονα τα υφιστάμενα επίπεδα ασφάλειας που προβλέπονται στην οδηγία 75/324/ΕΟΚ.
            
         
               (5)
            
            
               Ο κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (3) προβλέπει την εναρμόνιση της ταξινόμησης και της επισήμανσης ουσιών και μειγμάτων εντός της Ένωσης. Μολονότι οι σχετικές με την επισήμανση διατάξεις της οδηγίας 75/324/ΕΟΚ έχουν ήδη ευθυγραμμιστεί με τον εν λόγω κανονισμό μέσω της οδηγίας 2013/10/ΕΕ της Επιτροπής (4), είναι αναγκαία περαιτέρω προσαρμογή, έτσι ώστε να ληφθούν υπόψη οι μεταγενέστερες τροποποιήσεις που προβλέπονται στον κανονισμό (ΕΕ) αριθ. 487/2013 της Επιτροπής (5). Ως εκ τούτου, είναι σκόπιμο να αυξηθεί η νομική σαφήνεια και η συνοχή με τις απαιτήσεις επισήμανσης του κανονισμού (ΕΚ) αριθ. 1272/2008, χωρίς ωστόσο να επιβληθούν νέες υποχρεώσεις.
            
         
               (6)
            
            
               Κατά συνέπεια, η οδηγία 75/324/ΕΟΚ θα πρέπει να τροποποιηθεί αναλόγως.
            
         
               (7)
            
            
               Καθώς η αύξηση της μέγιστης επιτρεπόμενης πίεσης των συσκευών αερολυμάτων (αεροζόλ) με μη εύφλεκτα προωθητικά δεν θα οδηγήσει σε νέες υποχρεώσεις για τους κατασκευαστές αλλά απλώς προβλέπει μια πρόσθετη επιλογή σε περίπτωση χρήσης μη εύφλεκτων προωθητικών, δεν είναι αναγκαίο να προβλεφθεί μεταβατική περίοδος.
            
         
               (8)
            
            
               Είναι αναγκαίο να διασφαλιστεί ότι η νέα νομοθεσία εφαρμόζεται από την ίδια ημερομηνία σε όλα τα κράτη μέλη, ανεξάρτητα από την ημερομηνία μεταφοράς στο εθνικό δίκαιο.
            
         
               (9)
            
            
               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για την προσαρμογή της οδηγίας για τις συσκευές αερολυμάτων (αεροζόλ) στην τεχνική πρόοδο,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Τροποποιήσεις της οδηγίας 75/324/ΕΟΚ
   Το παράρτημα της οδηγίας 75/324/ΕΟΚ τροποποιείται ως εξής:
   
               α)
            
            
               Το σημείο 2.2 αντικαθίσταται από το ακόλουθο κείμενο:
               «2.2.   Επισήμανση
               
               Με την επιφύλαξη του κανονισμού (ΕΚ) αριθ. 1272/2008, κάθε συσκευή αερολυμάτων (αεροζόλ) πρέπει να φέρει κατά τρόπο ευανάγνωστο και ανεξίτηλο τις ακόλουθες ενδείξεις:
               
                           α)
                        
                        
                           στις περιπτώσεις στις οποίες το αερόλυμα ταξινομείται ως «μη εύφλεκτο» βάσει των κριτηρίων του σημείου 1.9, την προειδοποιητική λέξη «Προσοχή» και τα υπόλοιπα στοιχεία επισήμανσης για τα αερολύματα κατηγορίας 3 που προβλέπονται στον πίνακα 2.3.1 του παραρτήματος I του κανονισμού (ΕΚ) αριθ. 1272/2008·
                        
                     
                           β)
                        
                        
                           στις περιπτώσεις στις οποίες το αερόλυμα ταξινομείται ως «εύφλεκτο» βάσει των κριτηρίων του σημείου 1.9, την προειδοποιητική λέξη «Προσοχή» και τα υπόλοιπα στοιχεία επισήμανσης για τα αερολύματα κατηγορίας 2 που προβλέπονται στον πίνακα 2.3.1 του παραρτήματος I του κανονισμού (ΕΚ) αριθ. 1272/2008·
                        
                     
                           γ)
                        
                        
                           στις περιπτώσεις στις οποίες το αερόλυμα ταξινομείται ως «ιδιαίτερα εύφλεκτο» βάσει των κριτηρίων του σημείου 1.9, την προειδοποιητική λέξη «Κίνδυνος» και τα υπόλοιπα στοιχεία επισήμανσης για τα αερολύματα κατηγορίας 1 που προβλέπονται στον πίνακα 2.3.1 του παραρτήματος I του κανονισμού (ΕΚ) αριθ. 1272/2008·
                        
                     
                           δ)
                        
                        
                           στις περιπτώσεις στις οποίες η συσκευή αερολυμάτων (αεροζόλ) είναι καταναλωτικό προϊόν, τη δήλωση προφύλαξης P102 που προβλέπεται στο μέρος 1 πίνακας 6.1 του παραρτήματος IV του κανονισμού (ΕΚ) αριθ. 1272/2008·
                        
                     
                           ε)
                        
                        
                           οποιεσδήποτε πρόσθετες προφυλάξεις χειρισμού που προειδοποιούν τους καταναλωτές σχετικά με τους κινδύνους που αφορούν το συγκεκριμένο προϊόν· αν η συσκευή αερολυμάτων (αεροζόλ) συνοδεύεται από χωριστές οδηγίες χρήσης, σ' αυτές πρέπει επίσης να περιλαμβάνονται αυτού του είδους οι προφυλάξεις χειρισμού.».
                        
                     
         
               β)
            
            
               Το σημείο 3.1.2 αντικαθίσταται από το ακόλουθο κείμενο:
               
                           «3.1.2
                        
                        
                           Η πίεση στους 50 °C στη συσκευή αερολυμάτων (αεροζόλ) δεν πρέπει να υπερβαίνει τις τιμές που προβλέπονται στον ακόλουθο πίνακα, ανάλογα με την περιεκτικότητα της συσκευής αερολυμάτων (αεροζόλ) σε αέρια:
                           
                                       Περιεκτικότητα σε αέρια
                                    
                                    
                                       Πίεση στους 50 °C
                                    
                                 
                                       Υγροποιημένο αέριο ή μείγμα αερίων που έχει εύρος ανάφλεξης σε μείγμα με τον αέρα στους 20 °C και κανονική πίεση 1,013 bar
                                    
                                    
                                       12 bar
                                    
                                 
                                       Υγροποιημένο αέριο ή μείγμα αερίων που δεν έχει εύρος ανάφλεξης σε μείγμα με τον αέρα στους 20 °C και κανονική πίεση 1,013 bar
                                    
                                    
                                       13,2 bar
                                    
                                 
                                       Συμπιεσμένα αέρια ή αέρια που διαλύονται υπό πίεση και δεν έχουν εύρος ανάφλεξης σε μείγμα με τον αέρα στους 20 °C και κανονική πίεση 1,013 bar
                                    
                                    
                                       15 bar»
                                    
                                 
                     
         Άρθρο 2
   Μεταφορά στο εθνικό δίκαιο
   1.   Τα κράτη μέλη θεσπίζουν και δημοσιεύουν, το αργότερο μέχρι τις 12 Δεκεμβρίου 2017, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις εν λόγω διατάξεις από τις 12 Φεβρουαρίου 2018.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Έναρξη ισχύος
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Η παρούσα οδηγία απευθύνεται στα κράτη μέλη.
   
      Βρυξέλλες, 21 Νοεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 147 της 9.6.1975, σ. 40.
   
      (2)  Οδηγία 2008/47/ΕΚ της Επιτροπής, της 8ης Απριλίου 2008, για τροποποίηση, με σκοπό την προσαρμογή στην τεχνική πρόοδο, της οδηγίας 75/324/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ) (ΕΕ L 96 της 9.4.2008, σ. 15).
   
      (3)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων (ΕΕ L 353 της 31.12.2008, σ. 1).
   
      (4)  Οδηγία 2013/10/ΕΕ της Επιτροπής, της 19ης Μαρτίου 2013, για την τροποποίηση της οδηγίας 75/324/ΕΟΚ του Συμβουλίου περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ) προκειμένου οι σχετικές με την επισήμανση διατάξεις της να προσαρμοστούν στον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων (ΕΕ L 77 της 20.3.2013, σ. 20).
   
      (5)  Κανονισμός (ΕΕ) αριθ. 487/2013 της Επιτροπής, της 8ης Μαΐου 2013, για την τροποποίηση του κανονισμού (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου για την ταξινόμηση, την επισήμανση και τη συσκευασία των ουσιών και των μειγμάτων, με σκοπό την προσαρμογή του στην τεχνική και επιστημονική πρόοδο (ΕΕ L 149 της 1.6.2013, σ. 1).